CELEX: 31985D0481
Language: el
Date: 1985-10-18 00:00:00
Title: 85/481/ΕΟΚ: Απόφαση της Επιτροπής της 18ης Οκτωβρίου 1985 σχετικά με το πολυετές πρόγραμμα γενικών κατευθύνσεων της υδατοκαλλιέργειας που υπέβαλε το Βέλγιο σύμφωνα με τον κανονισμό (ΕΟΚ) αριθ. 2908/83 (Τα κείμενα στην γαλλική και ολλανδική γλώσσα είναι τα μόνα αυθεντικά)

Avis juridique important

|

31985D0481

85/481/ΕΟΚ: Απόφαση της Επιτροπής της 18ης Οκτωβρίου 1985 σχετικά με το πολυετές πρόγραμμα γενικών κατευθύνσεων της υδατοκαλλιέργειας που υπέβαλε το Βέλγιο σύμφωνα με τον κανονισμό (ΕΟΚ) αριθ. 2908/83 (Τα κείμενα στην γαλλική και ολλανδική γλώσσα είναι τα μόνα αυθεντικά)  

Επίσημη Εφημερίδα αριθ. L 287 της 29/10/1985 σ. 0029 - 0030

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 18ης Οκτωβρίου 1985  σχετικά με το πολυετές πρόγραμμα γενικών κατευθύνσεων της υδατοκαλλιέργειας που υπέβαλε το Βέλγιο σύμφωνα με τον κανονισμό (ΕΟΚ) αριθ. 2908/83  (Τα κείμενα στη γαλλική και ολλανδική γλώσσα είναι τα μόνα αυθεντικά)  (85/481/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2908/83 του Συμβουλίου της 4ης Οκτωβρίου 1983 για την κοινή δράση αναδιάρθρωσης, εκσυγχρονισμού και ανάπυξης στον τομέα της αλιείας και ανάπτυξης της υδατοκαλλιέργειας (1), και ιδίως το άρθρο 5,  Εκτιμώντας:  ότι η βελγική κυβέρνηση ανακοίνωσε, στις 27 Μαρτίου 1985, πολυετές πρόγραμμα γενικών κατευθύνσεων για τον τομέα της υδατοκαλλιέργειας, αποκαλούμενο στο εξής «πρόγραμμα»·  ότι η περίοδος εφαρμογής του προγράμματος καλύπτει τουλάχιστον την προβλεπόμενη διάρκεια της από κοινού δράσης, σύμφωνα με το άρθρο 3 παράγραφος 1 του κανονισμού (ΕΟΚ) αριθ. 2908/83·  ότι το πρόγραμμα περιλαμβάνει τα στοιχεία που αναφέρονται στο άρθρο 4 του κανονισμού (ΕΟΚ) αριθ. 2908/83·  ότι ο τομέας της υδατοκαλλιέγειας στο Βέλγιο χαρακτηρίζεται από ιδιαίτερα μικρή ανάπτυξη των εγκαταστάσεων εκτροφής σε θαλάσσιο νερό· ότι το σύνολο σχεδόν των δραστηριοτήτων στον εν λόγω τομέα αφορούν την εκτροφή πέστροφας και κυπρίνων·  ότι το πρόγραμμα αποσκοπεί, κυρίως, στην ορθολογιστική οργάνωση της παραγωγής κυπρίνων και στην ανάπτυξη της παραγωγής πέστροφας, καθώς και στην αύξηση της παραγωγής άλλων ειδών σε γλυκό νερό· ότι η Επιτροπή δεν είναι δυνατόν να εγκρίνει το τμήμα του προγράμματος που αφορά τις πέστροφες και τους κυπρίνους, λαμβανομένης υπόψη της δυσχερούς κατάστασης που επικρατεί σε κοινοτική κλίμακα στην αγορά των εν λόγω προϊόντων ·  ότι, λόγω των δυνατοτήτων παραγωγής, των αναγκών όσον αφορά τα προϊόντα αυτά, καθώς και των προσανατολισμών της κοινής αλιευτικής πολιτικής, το πρόγραμμα είναι δυνατόν να αποτελέσει το πλαίσιο στο οποίο υποβάλλονται τα σχέδια που μπορούν να τύχουν ενίσχυσης μέσω της χρηματοδοτικής συμμετοχής της Κοινότητας, εκτός του τμήματος που αφορά την εκτροφή πέστροφας και κυπρίνων σε γλυκό νερό·  ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Επιτροπής Αλιευτικών Διαρθρώσεων,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Το πολυετές πρόγραμμα γενικών κατευθύνσεων της υδατοκαλλιέργειας το οποίο διαβίβασε η βελγική κυβέρνηση στις 27 Μαρτίου 1985 και του οποίου τα βασικά στοιχεία περιλαμβάνονται στο παράρτημα Ι, εγκρίνεται με την επιφύλαξη των διατάξεων που περιέχονται στο παράρτημα ΙΙ.  Άρθρο 2  Η παρούσα απόφαση απευθύνεται στο Βασίλειο του Βελγίου.  Βρυξέλλες, 18 Οκτωβρίου 1985.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 290 της 22. 10. 1983, σ. 1.   ΠΑΡΑΡΤΗΜΑ Ι  Περίληψη του προγράμματος γενικών κατευθύνσεων για τον τομέα της υδατοκαλλιέργειας, το οποίο κατάρτισε το Βέλγιο στα πλαίσια του κανονισμού (ΕΟΚ) αριθ. 2908/83 του Συμβουλίου  1. ΣΤΟΧΟΣ  Η προσαρμογή των δυνατοτήτων παραγωγής στην προβλεπόμενη αύξηση της κατανάλωσης και η, κατά τον τρόπο αυτό, αποφυγή περαιτέρω καθυστέρησης, όσον αφορά τη διάρθρωση της παραγωγής, σε σχέση με τους εταίρους του.  2. ΔΙΑΡΚΕΙΑ ΤΟΥ ΠΡΟΓΡΑΜΜΑΤΟΣ  Το πρόγραμμα καλύπτει τριετή περίοδο, από τις αρχές του 1983 έως το τέλος του 1985.  3. ΖΩΝΕΣ ΤΙΣ ΟΠΟΙΕΣ ΑΦΟΡΑ ΤΟ ΠΡΟΓΡΑΜΜΑ  Ολόκληρη η βελγική επικράτεια.  4. ΑΝΑΠΤΥΞΙΑΚΗ ΠΟΛΙΤΙΚΗ  Οι μελλοντικές δραστηριότητες θα αφορούν, κυρίως, τα είδη για τα οποία οι μέθοδοι εκτροφής είναι δοκιμασμένες. Μεταξύ των ειδών αυτών τα σπουδαιότερα είναι:  α) πέστροφες·  β) κυπρίνοι·  γ) γληνάρια και τσιρόνια·  δ) λούτσοι, πέρκες και λουκιοπέρκες·  ε) χέλια.  5. ΠΡΟΟΠΤΙΚΕΣ ΤΗΣ ΠΑΡΑΓΩΓΗΣ  Ο ετήσιος στόχος της παραγωγής που πρέπει συνολικά να επιτευχθεί κατά το τέλος του προγράμματος 1985, είναι η σταθεροποίηση της παραγωγής κυπρίνων και η σημαντική αύξηση της παραγωγής άλλων ειδών, και κυρίως της πέστροφας.  6. ΕΠΕΝΔΥΣΕΙΣ  Προγραμματίζεται να επενδυθούν, κατά την περίοδο που καλύπτει το πρόγραμμα, περίπου 60 εκατομμύρια βελγικά φράγκα ή 1,35 εκατομμύρια ECU.     ΠΑΡΑΡΤΗΜΑ ΙΙ  Τελικά συμπεράσματα  1. Η Επιτροπή διαπιστώνει ότι, δεδομένου ότι το πρόγραμμα που υπέβαλε η βελγική κυβέρνηση αποτελεί το μελλοντικό πλαίσιο των χρηματοδοτικών παρεμβάσεων της Κοινότητας ή των κρατών μελών, αντιπροσωπεύει μια πρώτη ενέργεια πλαισίωσης των επενδυτικών πρωτοβουλιών στον τομέα της υδατοκαλλιέργειας.  Εντούτοις, λαμβάνοντας υπόψη την κατάσταση που επικρατεί, σε κοινοτική κλίμακα, στην αγορά πέστροφας και κυπρίνων που εκτρέφονται αποκλειστικά σε γλυκό νερό και αναμένοντας τα αποτελέσματα μιας εμπεριστατωμένης μελέτης των προβλεπομένων εξελίξεων στην εν λόγω αγορά, η Επιτροπή δεν εγκρίνει το μέρος του προγράμματος που αφορά τα προϊόντα αυτά.  2. Η Επιτροπή υπενθυμίζει ότι οι προβλέψεις επενδύσεων, οι οποίες περιλαμβάνονται στο πρόγραμμα αυτό, δεν προδικάζουν ενδεχομένως χρηματοδοτικές ενισχύσεις από την Κοινότητα.  3. Η Επιτροπή κρίνει ότι οι προβλέψεις του προγράμματος και η υλοποίησή τους θα πρέπει να αποτελέσουν αντικείμενο μιας περισσότερο εμπεριστατωμένης ανάλυσης στα πλαίσια της ετήσιας επανεξέτασης που προβλέπεται από το άρθρο 6 του κανονισμού (ΕΟΚ) αριθ. 2908/83, σε συνάρτηση με την εξέλιξη της διαρθρωτικής και οικονομικής κατάστασης των επιχειρήσεων που ασχολούνται με την υδατοκαλλιέργεια στο Βέλγιο.